Oud-SAUK-hoës weier om met kommissie saam te werk | Maroela Media
Hlaudi Motsoeneng (Foto: ANA)
Die openbare uitsaaier het die verslag Maandag vrygestel ná 'n jaar lange ondersoek.
"Dis belangrik om te noem dat die belangrikste rolspelers in hierdie drama, voormalige bedryfshoof Hlaudi Motsoeneng, waarnemende groepshoof Jimi Matthews en groepshoof vir nuus Simon Tebele, uitnodigings om hul kant van die saak te stel, van die hand gewys het. Hlaudi se regterhandman tydens die drama, Jimi Matthews, het telefonies aan ons gesê hy wil nie 'die ergste tyd van sy lewe herleef nie'.
"Die man aan die ander kant van Hlaudi, Simon Tebele, het ook geweier om met die kommissie te praat. Hy het gesê hy was bang dat hy tereggestel sou word as hy sou praat. Hy het homself en sy gesin in sy huis toegesluit en is deurgaans onder veiligheidsbewaking. Hy het verwys na die moord van sy vriend en voormalige hoof van SAUK se regsdienste, Sizwe Vilakazi in November 2017 en hy glo Vilakazi is vermoor weens dinge wat hy tydens sy werk by die SAUK onthul het.
"Die polisie het nog nie Vilakazi se moord opgelos nie, so die kommissie is nie in 'n posisie om uitspraak te lewer hieroor nie; maar dit is kommerwekkend dat 'n voormalige hoof van die grootste nuusorganisasie in die land in vrees lewe en dit is nie maklik om sy paranoia te verwerp nie."
Prokureurs wat Motsoeneng verteenwoordig, het aan die kommissie gesê die parlementêre ad hoc-komitee wat die SAUK ondersoek het, het nie hul kliënt die geleentheid gebied om sy saak te stel voor LP's nie. Motsoeneng kon nie die waarde daarvan sien om aan die kommissie se ondersoek deel te neem nie, "aangesien dit die gevolg was van die verslag deur die ad hoc-komitee", het sy prokureurs gesê.
Volgens die kommissie is dit egter ironies dat 'n persoon "wat gesmeek het om gehoor te word, dink dit is logies dat hy nie deelneem nie en slegs alles ontken". "Die kommissie wonder wat hy en sy regsadviseurs dink die waarde van sy ontkenning sal wees."
Matthews het op 27 Junie 2016 op 'n dramatiese wyse op Twitter bedank. "Die verskoning in sy Twitter-plasing is egter net leë woorde as hy kies om te swyg nou dat hy die kans gebied word om te praat sodat ons agter die kap van die byl kan kom."
Motsoeneng, die voormalige minister van kommunikasie Faith Muthambi, en die raad word beskuldig vir die finansiële penarie van die SAUK toe hy aan die bestuur was. Motsoeneng, wat intussen 'n politieke party op die been gebring het, het na bewering die SAUK roekeloos bestuur en homself binne 12 maande, terwyl hy bedryfshoof was, 'n onreëlmatige 63% verhoging toegeken.
Die ondersoek, onder leiding van Joe Thloloe, uitvoerende direkteur van die Persraad, het bevind daar is 'n atmosfeer van vrees en magsmisbruik by die uitsaaier en redaksionele invloed deur Muthambi, die voormalige SAUK-raad en Motsoeneng. Matthews en Tebele het die opdragte van die hoofde uitgevoer in nuuskamers oor sake soos redaksionele beleid en etiek.
Die Demokratiese Alliansie het gesê hy sal klagtes teen Muthambi aanhangig maak ná die bevindings aan die lig gekom het.
Hoekom sal hulle saamwerk, ons almal ken die waarheid. Eskom skuld nie verniet biljoene nie.
Is dit nie tragies om te dink dat n kommissie saam gestel word om skurke te ondersoek en dan stel dai kommissie weer n kommissie aan om dai kommissie te ondersoek en nog n kommissie om weer vas te stel of dai kommissie wettig is om dai kommissie te ondersoek wat n gemors ? Waar is die dae toe jy skelm was en voor die hof gedaag is om te kom verduidelik en tronk toe as jy skuldig is soos Selebi gesè het "finish" en klaar